Official Journal L 064 , 11/03/2000 P. 0024 - 0025



ROZHODNUTIE KOMISIE z 25. februára 2000, ktorým sa v zásade uznáva kompletnosť dokumentácie predloženej na podrobné preskúmanie ohľadom možného začlenenia látky spinosad do prílohy I k smernici Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C(2000) 476) (Text s významom pre EHP) (2000/210/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh[1], naposledy zmenenú a doplnenú smernicou Komisie 1999/80/ES[2], najmä na jej článok 6 ods. 3, keďže: (1) Smernicou 91/414/EHS (ďalej len "smernica") sa ustanovuje zostavenie zoznamu spoločenstva aktívnych látokpovolených na začlenenie do prípravkov na ochranu rastlín. (2) Žiadateľ predložil orgánom niekoľkých členských štátov dokumentáciu ohľadom začlenenia aktívnej látky do prílohy I k smernici. (3) Firma Dow AgroSciences predložila holandským orgánom 19. júla 1999 dokumentáciu o aktívnej látke spinosad. (4) Uvedené orgány informovali Komisiu o výsledkoch úvodného preskúmania s cieľom zabezpečiť, aby dokumentácia obsahovala všetky informácie ustanovené v prílohe II a aspoň pre jeden prípravok na ochranu rastlín obsahujúci uvedenú aktívnu látku informácie ustanovené v prílohe III k smernici. V dôsledku toho zaslal žiadateľ v súlade s článkom 6 ods. 2 dokumentáciu Komisii a ostatným členským štátom. (5) Dokumentácia o látke spinosad bola odovzdaná Stálemu fytosanitárnemu výboru 17. augusta 1999. (6) Článok 6 ods. 3 smernice vyžaduje, aby sa na úrovni spoločenstva formálne potvrdilo, že každá dokumentácia spĺňa požiadavky týkajúce sa informácii ustanovené v prílohe II, a aspoň pre jeden prípravok na ochranu rastlín obsahujúci príslušnú aktívnu látku aj požiadavky prílohy III k smernici. (7) Takéto potvrdenie je potrebné, aby sa umožnilo podrobné preskúmanie dokumentácie, a aby sa členským štátom umožnilo udeľovať dočasné povolenie pre prípravky na ochranu rastlín obsahujúce túto aktívnu látku a súčasne spĺňať podmienky ustanovené v článku 8 ods. 1 smernice, a najmä podmienky podrobného posudzovania aktívnej látky a prípravku na ochranu rastlín na základe požiadaviek ustanovených smernicou. (8) Uvedené rozhodnutie nevylučuje žiadosť žiadateľa o ďalšie informácie, ak sa počas podrobného preskúmania zistí, že je takáto informácia potrebná na dosiahnutie rozhodnutia. (9) Členské štáty a Komisia súhlasia s tým, že Holandsko vykoná podrobné preskúmanie dokumentácie o látke spinosad. (10) Holandsko čo najskôr zašle Komisii správu obsahujúcu výsledky skúmania spolu s odporúčaniami ohľadom začlenenia alebo nezačlenenia aktívnej látky a všetkých súvisiacich podmienok, najneskôr však do jedného roka. Po obdržaní správy budú všetky členské štáty pokračovať v podrobnom skúmaní v Stálom fytosanitárnom výbore. (11) Opatrenia stanovené v tomto rozhodnutí sú v súlade so stanoviskom Stáleho fytosanitárneho výboru, PRIJALA TOTO ROZHODNUTIE: Článok 1 Táto dokumentácia v zásade spĺňa požiadavky týkajúce sa informácií ustanovené v prílohe II a aspoň pre jeden prípravok na ochranu rastlín obsahujúci príslušnú aktívnu látku aj požiadavky prílohy III k smernici, pričom sa zohľadňujú navrhované spôsoby používania: dokumentácia, ktorú firma Dow AgroSciences predložila Komisii a členským štátom ohľadom začlenenia látky spinosad ako aktívnej látky do prílohy I k smernici 91/414/EHS a 17. augusta 1999 odovzdala Stálemu fytosanitárnemu výboru. Článok 2 Toto rozhodnutie je adresované členským štátom. V Bruseli 25. februára 2000 Za Komisiu David BYRNE člen Komisie [1] Ú. v. ES L 230, 19.8.1991, s. 1. [2] Ú. v. ES L 210, 10.8.1999, s. 13.